**KLAIPĖDOS MIESTO SAVIVALDYBĖS TARYBA**

**SVEIKATOS IR SOCIALINIŲ REIKALŲ KOMITETAS**

**POSĖDŽIO PROTOKOLAS**

2021-09-23 Nr. TAR-99

Posėdžio data – 2021 m. rugsėjo 21 d.

Pradžia – 13.00 val. (nuotoliniu būdu)

Posėdžio pirmininkas – Kazys Bagdonas.

Posėdžio sekretorė – Lietutė Demidova.

Posėdyje dalyvauja komiteto nariai: Vaida Raugelė, Artūras Razbadauskas, Arvydas Cesiulis, Alina Velykienė, Jurij Šeršniov. Nedalyvauja Antanas Kontautas.

Posėdyje dalyvauja Savivaldybės administracijos darbuotojai: Savivaldybės administracijos direktoriaus pavaduotoja A. Dirgėlienė, Strateginio planavimo skyriaus vedėja I. Butenienė, Finansų skyriaus vedėja K. Petraitienė, Urbanistikos ir architektūros skyriaus vedėja M. Černiūtė-Amšiejienė, Sveikatos apsaugos skyriaus vedėja R. Perminienė, mero pavaduotojas A. Barbšys.

Kviestieji asmenys: Visuomenės sveikatos biuro direktorė J. Grubliauskienė.

Dėl darbotvarkės:

K. Bagdonas siūlo darbotvarkės klausimą svarstyti su papildomai svarstytinu klausimu dėl Klaipėdos miesto savivaldybės pranešimo, planuojamo išvažiuojamajame 2021 m. rugsėjo 24 d. Seimo Sveikatos reikalų komiteto posėdyje, apie asmens sveikatos priežiūros organizavimo viziją Klaipėdos mieste, gairių pristatymo.

A. Velykienė primena, kad buvo pateiktas komiteto narės paklausimas dėl teikiamų sprendimų projektų skaidrumo užtikrinimo, savivaldybės administracijos veiksmų teisėtumo bei atsakymų į keliamus klausimus. A. Velykienė teigia, kad posėdyje turėjo dalyvauti Savivaldybės administracijos direktorius, pavaduotojai tam, kad atsakytų į keliamus klausimus. Komiteto posėdyje nedalyvauja nei Savivaldybės administracijos direktorius, nei jo pavaduotojai.

V. Raugelė teigia, kad savo raštu informavo administraciją, kad šiame, Sveikatos ir socialinių reikalų komiteto posėdyje, užduos klausimus ir kad administracija pasiruoštų atsakymams, kadangi vykusiuose komitetų posėdžiuose buvo keliamas klausimas, ar teisėtai Savivaldybės administracija pradėjo vykdyti tam tikrus darbus (nors taryba dar nepaskirstė lėšų).

A. Velykienė teigia, kad Savivaldybės administracijos direktorius yra atsakingas už miesto strateginį veiklos planą.

DARBOTVARKĖ (patvirtinta):

1. Žodinė informacija apie COVID-19 situaciją mieste ir informacija dėl Klaipėdos miesto savivaldybės pranešimo, planuojamo išvažiuojamajame 2021 m. rugsėjo 24 d. Seimo Sveikatos reikalų komiteto posėdyje, apie asmens sveikatos priežiūros organizavimo viziją Klaipėdos mieste, gairių pristatymo. Pranešėja A. Dirgėlienė.

2. Dėl UAB „REGSEDA“ atleidimo nuo žemės nuomos mokesčio mokėjimo. Pranešėja K. Petraitienė.

3. Dėl pritarimo Klaipėdos miesto savivaldybės 2013–2020 metų strateginio plėtros plano įgyvendinimo 2020 metais ataskaitai. Pranešėja I. Butenienė.

4. Dėl Klaipėdos miesto savivaldybės tarybos 2021 m. vasario 25 d. sprendimo Nr. T2-24 „Dėl Klaipėdos miesto savivaldybės 2021–2023 metų strateginio veiklos plano patvirtinimo“ pakeitimo. Pranešėja I. Butenienė.

5. Dėl Klaipėdos miesto savivaldybės tarybos 2021 m. vasario 25 d. sprendimo Nr. T2-23 „Dėl Klaipėdos miesto savivaldybės 2021 metų biudžeto patvirtinimo“ pakeitimo. Pranešėja K. Petraitienė.

6. Dėl Klaipėdos miesto bendrojo plano keitimo patvirtinimo. Pranešėja M. Černiūtė-Amšiejienė.

1. SVARSTYTA. Žodinė informacija apie COVID-19 situaciją mieste ir informacija dėl Klaipėdos miesto savivaldybės pranešimo, planuojamo išvažiuojamajame 2021 m. rugsėjo 24 d. Seimo Sveikatos reikalų komiteto posėdyje, apie asmens sveikatos priežiūros organizavimo viziją Klaipėdos mieste, gairių pristatymo.

Pranešėja – A. Dirgėlienė. Trumpai informuoja komiteto narius apie realią COVID-19 situaciją ir pateikia skaičius.

J. Grubliauskienė informuoja apie testavimą ugdymo įstaigose.

A. Dirgėlienė ir R. Perminienė atsako į komiteto narių klausimus.

K. Bagdonas teiraujasi, kas pateiks informaciją dėl Klaipėdos miesto savivaldybės pranešimo, planuojamo išvažiuojamajame 2021 m. rugsėjo 24 d. Seimo Sveikatos reikalų komiteto posėdyje, apie asmens sveikatos priežiūros organizavimo viziją Klaipėdos mieste, gairių pristatymo.

A. Cesiulis sako, kad gavo kvietimą į renginį, o visą medžiagą rengia Savivaldybės administracija. Mano, kad tarybos nariai gaus medžiagą.

A. Cesiulis siūlo pradėti svarstyti šios dienos darbotvarkės sprendimo projektus ir priimti sprendimus, kadangi komiteto posėdyje galės dalyvauti iki 15.00 val., o informacijas išklausyti ir jas svarstyti apsvarsčius sprendimo projektus.

R. Perminienė teigia, kad yra gauti oficialūs kvietimai į Seimo Sveikatos reikalų komiteto posėdį, o kitos papildomos informacijos neturime. R. Perminienė sako, kad negali pateikti susistemintos ir konkrečios informacijos, nes diskusijos dėl reformos yra tęsiamos, gaires numato Sveikatos apsaugos ministerija (toliau – Ministerija). Ministerija konkrečios koncepcijos nėra pateikusi, dabar rengia reformos koncepciją, įstatymo pakeitimus. Prasideda Ministerijos konsultacijos su kiekviena savivaldybe ir regionu. Mūsų savivaldybė dalyvaus reformoje, bus reformuojami visi (pirminis, antrinis, tretinis) lygiai ir pritaikoma prie miesto galimybių.

V. Raugelė prašo A. Cesiulio vadovautis Reglamento nustatyta tvarka, nes darbotvarkė jau patvirtinta ir nesiūlyti keisti klausimų eiliškumo.

V. Raugelė sako, kad jai keistai atrodo komiteto narių tildymas, darbas pagal pasitvirtintą darbotvarkę. Teigia, kad dėl Klaipėdos miesto savivaldybės pranešimo, planuojamo išvažiuojamajame 2021 m. rugsėjo 24 d. Seimo Sveikatos reikalų komiteto posėdyje, apie asmens sveikatos priežiūros organizavimo viziją Klaipėdos mieste, gairių pristatymo neišgirdo atsakymo - kas skaitys pranešimą ir kokie mūsų (strateginiuose dokumentuose) numatyti prioritetai ir gairės.

K. Bagdonas sako, kad Ministerija Seimo Sveikatos reikalų komiteto posėdyje bus kviečiama (kiekvienos socialinės grupės) išsakyti savo poziciją.

A. Velykienė teigia, kad norėtų užduoti klausimus, kodėl nebuvo Kolegijos posėdžio, kodėl nebuvo pateiktos vizijos apie tai, kokią norime matyti Klaipėdą, ligoninių plėtrą.

A. Velykienė sako, kad šiandien, klausydama tildomų tarybos narių, nedalyvaus komiteto posėdyje. Ragina ir kitus kolegas nedalyvauti sprendimų priėmime. Pažymi, kad komiteto nariai turi teisę užduoti klausimus, o administracijos direktorius, pagal pareigą, privalo dalyvauti komiteto posėdyje, vykdyti savo tiesiogines pareigas ir atsakyti tarybos nariams į klausimus.

V. Raugelė teigia, kad įvertinusi tai, kad rašoma aibė raštų ir tai, kas vyksta šiandien komitete, (kokie atsakymai pateikiami dėl papildomo klausimo apie pranešėją, gaires), diskusiją dėl strateginio veiklos plano pakeitimo ir gautą administracijos vadovų atsakymą - nemato prasmės dalyvauti posėdyje. Ragina ir kitus opozicijos atstovus palikti valdančiuosius priiminėti sprendimus.

K. Bagdonas teigia, kad nėra kvorumo, todėl skelbiama posėdžio pabaiga. Siūlo sprendimo projektus teikti kitam komiteto posėdžiui.

Posėdis baigėsi 14.00 val.

Posėdžio pirmininkas Kazys Bagdonas

Posėdžio sekretorė Lietutė Demidova